text: [{"text_idx": "#000003", "text": "Uumama Rabbii keessaa muraasa haa xiinxallinuu!"}, {"text_idx": "#000004", "text": "Bineensota uumama ajaa\u2019ibaa qaban keessaa inni tokko sattawwaadha. Waahee dheerina sattawwaa amma duras qabxii muraasa isiniif dhiheessinee jirra. Sattawwaan uumama morma dheeraa qabu keessaa isa tokko. Mormi sattawwaa meetira 1.8 dheerata. Akkasumas kilograama 270 ol ulfaata. Kuntaala sadihitti dhihaata jechuudha. Garuu mormi dheeraa fi ulfaataan kun lafee torba qofa of keessaa qaba. Kunis lafee morma ilma namaa keessa jiruun wal qixa. Morma ilma namaa keessallee lafee torba qafatu jira. Haa ta\u2019u malee dheerinni morma ilma namaa seentimeetira 10 haga 12ti."}, {"text_idx": "#000005", "text": "Umriin sattawwaa bifa barrina gogaa isaa irra jiruutiin shallaggama. Barrini gogaa isaa irra jiru haalaan gurraacha yoo ta\u2019e sattawwaan sun dulloomee jira jechuudha."}, {"text_idx": "#000006", "text": "Arrabni sattawwaa gurraacha. Hoosiftoota keessaallee arraba gurraacha kan qabu uumama kana. Arrabni isaa kun akkuma dheerinna qaama isaa akkaan dheeraadha. Arrabni isaa waan akkaan dheeraa taheef, ol caafamee gurra seenuu ni danda\u2019a. Kanaafuu sattawwaan gurra ofii qulqulleeffachuu yoo barbaade arrabuma isaa kanatti fayyadama jechuudha."}, {"text_idx": "#000007", "text": "Ilmoon sattawwaa gaafa garaa keessatti biqilchitee dhalatti. Bineensonni biroo eega dhalataniin booda kan biqilchan yoo ta\u2019u, kan sattawwaa garuu adda. Kunis uumama addaa isa godha."}, {"text_idx": "#000008", "text": "Uumama akkaan sodaataman kessaa inni tokko bofa. Bofni Wagga waggaan lubbuu nama 10,000 olii galaafata."}, {"text_idx": "#000009", "text": "Bofni bineensa uumamni isaa hedduun fallaa ta\u2019an keessaa isa tokko. Arrabni isaa dhandhamuuf osoo hin taane, fuunfachuudhaaf tajaajila. Kanaaf yeroo heddu arraba isaa alatti baasaa ol deebisa. Gurri isaa ammoo mataa isaa keessa jira malee, akka uumamaalee biroo qaawwa gurraa ka alarraa mul\u2019atu hin qabu. Ykn ammoo mataa isaatiin dhagaha jechuudha. Gama birootiin bofni hin limsatu. Qola ijaatis hin qabu. Yeroo hundaa ijji isaa banaadha jechu."}, {"text_idx": "#000010", "text": "Sanyiin bofaa tokko tokko soorata malee yeroo dheeraaf turuu ni danda\u2019an. Yeroo dheeraa jechuun guyyaa ykn torbaan heddu jechuu isinitti hin fakkaatin. Sanyiin bofaa gariin waggaa lamaaf osoo soorata hin sooratin jiraatuu danda\u2019a."}, {"text_idx": "#000011", "text": "Bineensota qaama gurguddaa qaban keessaa inni tokko Arba. Waa\u2019ee uumama kanaatis qabxiiwwan muraasa kan ajaa\u2019iba ta\u2019an isinii haa himnu. Arbi uumama guddaadha. Haa ta\u2019u malee ilbiisa akkaan xiqqaa ta\u2019e sodaata. Innis kanniisa. Hoomaan kanniisaa tokko Arba guddicha ajjeesuu ni danda\u2019a."}, {"text_idx": "#000012", "text": "Arbi yeroo dheeraaf hin rafu. Guyyaa tokko keessatti sa\u2019aa lamaa haga sadihii qofa rafa. Saa\u2019aa hafte keessatti, olii gad deemee soorata isaaf ta\u2019u barbaaddata."}, {"text_idx": "#000013", "text": "Hedduun keenya bishaan foolii hin qabu jennee yaanna. Wanti kun garuu Arbaaf hin dalagu. Arbi bishaan kilomeetira 20 irratti argamu fuunfatee, bakka kana bishaan jiru adda baafatuu danda\u2019a."}, {"text_idx": "#000014", "text": "Rimayni arbaatis kan bineensota biroo irra adda. Rimayni Arabaa waggaa lamaaf tura."}, {"text_idx": "#000015", "text": "Bineensota bishaanii fi lafarra jiraatan keessaa inni tokko roophiidha. Roophiin boca barmeelii fakkaatu qaba. Qaamni isaa akkaan guddaa yoo ta\u2019u, harkaa fi miilli isaa ammoo gar malee gaggabaaboodha. Mataa fi qoffeen isaatis guddaadha."}, {"text_idx": "#000016", "text": "Roophiin Yeroo heddu lafarra kan jiraatu tahus, ilmoo isaa garuu bishaan keessatti dhala. Roophiin yeroo heddu maaliif bishaan keessa akka turu quba qabduu? Bineensi kun xannacha dafqaa hin qabu. Ykn ammoo qaama isaa keessa wanti dafqa maddisiisuu danda\u2019u hin jiru. Sababa kanaaf yeroo qaamni isaa oowwu bishaan keessa seenee qabbaneeffata. Yeroo bishaan keessa seenu kana daqiiqaa 5f osoo qilleensa hin harganin turuu danda\u2019a."}, {"text_idx": "#000017", "text": "Roophiin guyyaa tokko keessatti, Marga kiiloograama 70 ulfaatu dheeda."}, {"text_idx": "#000018", "text": "Raacha hirribirra jiru takkaa argitanii beeytuu? Raajji wayta rafu hin dunuunfatu. Kanaafuu raacha ija bane taa\u2019u hundi na laalutti jira jettanii hin yaadinaa. Tarii raacha hirribarra jiru taha."}, {"text_idx": "#000019", "text": "Garuu waa\u2019ee ija raachaa kanarratti wanti ajaa\u2019ibaa tokkos ni jira. raachi yeroo hunda yoo waa liqimsu dunuunfachuu qaba. Dunuunfatu malee liqimsuu hin danada\u2019u. Gama birootiin raachi kallattii hundaan waa arga. Waan isa marse hundaa ni arga. Kana jechuun, Raachi digrii 360 arguu dandaha jechuudha. Kanaafuu raacha dhokatanii qabuuf yaaluun rakkisaadha jechu."}, {"text_idx": "#000020", "text": "Ajaa\u2019ibni biroo ammoo, Raachi bishaan hin dhugu. Duuba akkamitti jiraata hin jettanii ree? Bishaan isa barbaachisu hunda gogaa keessaan gara qaamaa dabarfata."}, {"text_idx": "#000021", "text": "Raachi wacu raacha dhiiraati. Kunis dhalaa ofitti harkisuudhaafi"}, {"text_idx": "#000022", "text": "Shaarkiin bineensota bishaan keessa jiraatan keessa isa akkaan sodaatamuudha. Wantoota qaama isaa irraa nama sodaachisan keessaa inni tokko ilkaan isaati. Ilkaan isaa tokko cabnaan ammoo kan biraatu biqilaaf."}, {"text_idx": "#000023", "text": "Shaarkiin sagaleewwan akkaan xiqqoo ta\u2019an dhagahuu ni danda\u2019a. Sagaleewwan danbalii ilmi namaa dhagahuu hin dandeenyee gad jirus ni dhagaha."}, {"text_idx": "#000024", "text": "Armaadiiloon yeroo tokkoon ilmoolee afur dhaluu dandaha. Garuu afranuu saala tokko qofaan dhalatu. Takkii afranuu dhala, ykn afranuu korma."}, {"text_idx": "#000025", "text": "Lukkuun yeroo dheeraaf barrisuu hin dandeettu. Akkaataan uumama koola lukkuu akka barrisuu hin dandeenye isii taasisee jira. Haa ta\u2019u malee yeroo gabaabaafis ta\u2019u qilleensarra turuu ni dandekorma. Haga ammaatti lukkuun yeroo dheeraaf barrisuudhaan galmoofte, qilleensa gubbaa sakandii 13 qofaaf turte."}, {"text_idx": "#000026", "text": "Adurreen yeroo heddu hirribaan dabarsiti. Hundi keenya akkuma beeynu yeroo heddu adurreen ni rafti. Walumaa galatti umrii qabdu keessaa parsantii 66 kan ta\u2019u hirriba irratti fixxi. Dabalataan adurreen yeroo rifattuufi waan tokko koruu barbaaddu ni utaalti. Haala kanaan adurreen takka waan dheerinna isii dachaa torbaan caalu irraan utaaluu ni dandeessi."}, {"text_idx": "#000027", "text": "Allaattiiwwan of duuba barrisuu hin danda\u2019an. Humming birds garuu of duuba barrisuu ni dandeeysi. Dandeeytii if booda barrisuu Kana, allaattiiwwan keessaa Humming birds qofatu badhaafame."}, {"text_idx": "#000030", "text": "700: Maallaqa liqiitiin dalaganii bu\u2019aa qoodachuun akkami?\n699: Kittaannaan dhiiraa fi dhalatti garaagarummaa qabaa?\n698: Adurreen salaata ni balleessitii?\n697: Nama qabeenya nama dhoorkate akkam godhan?\n696: Azkaara Salaata waajibaa boodaa yeroo biroo yoo qara\u2019e akkami?"}]